ปรากฏการณ์ก่อการร้ายฝรั่งเศส ต้องไม่หยุดความรุนแรงด้วยความรุนแรง
เหตุการณ์ก่อการร้ายในคืนวันศุกร์ที่ 13 พ.ย.ที่ผ่านมาในกรุงปารีส สาธารณรัฐฝรั่งเศส ซึ่งมีผู้เสียชีวิตแล้วกว่า 120 ศพ ได้สร้างความสะเทือนใจให้กับผู้คนทั่วโลกในโศกนาฏกรรมจากการก่อการร้ายที่มุ่งเอาชีวิตของประชาชนผู้บริสุทธิ์ครั้งใหญ่ที่สุดในรอบ 14 ปี นับจากเหตุการณ์เครื่องบินถล่มอาคารเวิลด์เทรดเซ็นเตอร์ในนครนิวยอร์ก สหรัฐอเมริกาเมื่อวันที่ 11 ก.ย.2544,แม้จำนวนผู้เสียชีวิตจากเหตุก่อการร้ายในกรุงปารีส เมื่อคืนวันศุกร์ที่ผ่านมา จะไม่มากมายเท่ากับเหตุการณ์ 9/11 ในนครนิวยอร์ก แต่ในทางจิตวิทยาแล้ว การก่อเหตุอุกอาจด้วยการวางระเบิดและใช้อาวุธสงครามสังหารประชาชนผู้บริสุทธิ์โดยไม่เลือกว่าใครเป็นใคร แล้วใช้ระเบิดพลีชีพสังหารตัวเองในลักษณะนี้ ย่อมสร้างความหวาดกลัวให้กับประชาชนผู้บริสุทธิ์ทั่วโลก โดยเฉพาะในประเทศตะวันตกที่ตกเป็นเป้าในการโจมตีมาตลอด,จะว่าไปแล้ว เหตุก่อการร้ายไม่ใช่เรื่องใหม่ในโลกใบนี้ เพราะความขัดแย้งระหว่างมวลมนุษยชาติ โดยเฉพาะในประเด็นทางศาสนาได้มีมาอย่างต่อเนื่อง แต่ในความเป็นจริงแล้ว ประเด็นทางศาสนาอาจเป็นสาเหตุเพียงส่วนหนึ่งเท่านั้น แต่ปัญหาการจัดสรรทรัพยากรที่ไม่เป็นธรรมในโลกนี้ต่างหากที่น่าจะเป็นรากเหง้าของปัญหาที่แท้จริง,ต้องยอมรับว่า ความเจริญรุ่งเรืองของชาติตะวันตก ทั้งในยุโรปตะวันตก สหรัฐอเมริกาและออสเตรเลีย ล้วนมีปัจจัยมาจากการกอบโกยทรัพยากรในยุคล่าอาณานิคม จนทำให้ชาติตะวันตกมีแสนยานุภาพเหนือกว่าประเทศที่เป็นอดีตอาณานิคมและประเทศในโลกที่ 3 ทั้งทางด้านกำลังทหารและด้านเศรษฐกิจ,พฤติกรรมการเอาเปรียบประเทศที่อ่อนแอหรือมีอำนาจต่อรองน้อยกว่ายังคงมีสืบเนื่องจากยุคล่าอาณานิคมมาจนถึงปัจจุบัน ทำให้เกิดความไม่พอใจที่ยังคงสะสมอยู่ และเมื่อมาปนกับประเด็นทางศาสนาด้วยแล้ว ยิ่งทำให้ปัญหาต่างๆ บานปลายและกลายเป็นความรุนแรงผ่านการก่อการร้ายในปัจจุบัน,ที่หยิบยกเรื่องนี้ขึ้นมา ก็ไม่ได้หมายความว่า จะเป็นการสนับสนุนให้มีการใช้วิธีการที่รุนแรงในการตอบโต้หรือกระทำต่อผู้บริสุทธิ์เช่นที่เกิดขึ้นในกรุงปารีสเมื่อคืนวันศุกร์ที่ผ่านมา ในทางกลับกัน เป็นภาระร่วมกันของมวลมนุษยชาติในโลกนี้ที่จะต้องหันกลับมาทบทวนว่า เราจะร่วมกันยุติความรุนแรงเช่นว่านี้ได้อย่างไร หรืออย่างน้อยก็ต้องไม่เป็นตัวโหมให้ความขัดแย้งที่มีอยู่ขยายตัวออกไปให้เกิดความขัดแย้งมากยิ่งขึ้น,เป็นที่น่าสังเกตว่า ในโลกออนไลน์นั้น หลังจากที่เกิดเหตุการณ์ก่อการร้ายในกรุงปารีสผ่านไปไม่กี่ชั่วโมง ก็จะมีการทำตราสัญลักษณ์ต่างๆ ที่เป็นการไว้อาลัยและให้กำลังใจกับผู้ประสบเหตุและเพื่อนฝูง ญาติมิตรของผู้เสียชีวิตและบาดเจ็บ แต่ที่ทำแล้ว แทนที่จะเป็นการช่วยให้สถานการณ์ดีขึ้น ในบางกรณีกลับยิ่งทำให้ความขัดแย้งร้าวลึกขึ้นไปอีก,กรณีที่เห็นได้ชัดที่สุดคือ กรณีที่ Facebook ได้เปิดโอกาสให้สมาชิกสามารถเปลี่ยนภาพ Profile เป็นลายธงชาติฝรั่งเศสเพื่อแสดงถึงการให้กำลังใจและสนับสนุนให้ชาวฝรั่งเศสข้ามผ่านช่วงเวลาแห่งความเจ็บปวดนี้ไปได้ด้วยดี,แต่หลังจากที่ประชากร Facebook ในประเทศไทยส่วนหนึ่งได้พากับเปลี่ยนภาพโปรไฟล์ดังกล่าว ก็ได้เกิดกระแสต่อต้านและตั้งคำถามไปในหลายแง่หลายมุม อาทิ การตั้งข้อสังเกตว่า ประเทศในโลกตะวันตก ซึ่งมีฝรั่งเศสรวมอยู่ด้วย มักจะมีการใช้ปฏิบัติการทางทหารเข้าไปปฏิบัติการแทรกแซงในประเทศโลกที่ 3 โดยเฉพาะในประเทศมุสลิม เช่น ในอัฟกานิสถาน อิรัก ซีเรีย ฯลฯ และเป็นเหตุที่ทำให้มีผู้เสียชีวิตจำนวนมากในประเทศนั้นๆ,ดังนั้น หากจะมีการไว้อาลัยกัน ก็ควรจะไว้อาลัยให้ครอบคลุมไปถึงประเทศที่ได้รับความสูญเสียจากปฏิบัติการทางทหารของมหาอำนาจตะวันตกด้วย จะได้ไม่เป็นการเลือกปฏิบัติและแสดงความเห็นใจและให้กำลังใจแก่มวลมนุษยชาติที่ตกเป็นเหยื่อของความรุนแรงอย่างเท่าเทียมกัน,นอกจากนี้ ยังมีผูใช้ Facebook ชาวไทยอีกบางส่วนที่ให้เหตุผลของการไม่เปลี่ยนภาพโปรไฟล์เป็นลายธงชาติฝรั่งเศสว่า ได้ย้อนกลับไปนึกถึงในยุคล่าอาณานิคมที่ฝรั่งเศสได้ใช้กำลังทหารมากดดันให้ สยาม หรือประเทศไทยในขณะนั้น ยอมยกดินแดนที่เป็นประเทศลาวและกัมพูชาในปัจจุบันให้แก่ฝรั่งเศส จนทำให้ไทยต้องสูญเสียทั้งกำลังพลและอาวุธยุทโธปกรณ์ไปเป็นจำนวนมาก จึงทำให้เปรียบเทียบเลยไปว่า รัฐบาลฝรั่งเศสคงจะใช้วิธีการกดดันลักษณะเดียวกันไปทั่วโลก จนทำให้เกิดกระแสความเกลียดชังและกลายเป็นปฏิบัติการก่อการร้ายในที่สุด,จากวิวาทะและข้อสังเกตต่างๆ ของประชากร Facebook ในประเทศไทย เป็นการสะท้อนให้เห็นว่า เหตุการณ์ก่อการร้ายที่เกิดขึ้น ย่อมไม่ได้มีสาเหตุมาจากที่มีชาวมุสลิมหัวรุนแรงกลุ่มหนึ่งต้องการล้างแค้นที่ฝรั่งเศสมีส่วนในการสนับสนุนการปฏิบัติการทางทหารในซีเรียจนทำให้มีพี่น้องชาวมุสลิมเสียชีวิตจำนวนมากเท่านั้น แต่น่าจะเป็นความเกลียดชังที่ถูกสั่งสมมานานระหว่างชาติมหาอำนาจกับชาติที่เคยเป็นอดีตอาณานิคม,ดังนั้น จึงนำไปสู่ข้อเสนอของหลายฝ่ายว่า ถึงเวลาแล้วหรือยังที่มวลมนุษยชาติจะต้องมาช่วยกันหาทางยุติความรุนแรงที่ไม่ว่าจะมาจากการก่อการร้าย หรือการใช้กำลังทหารเข้าไปแทรกแซงทางการเมืองในประเทศใดประเทศหนึ่งจนกลายเป็นความสูญเสียของผู้บริสุทธิ์ที่ไม่มีส่วนเกี่ยวข้องใดๆ กับความขัดแย้งนี้,แน่นอนว่า ข้อเสนอหนึ่งที่น่าสนใจและควรจะนำมาพิจารณากันต่อไป นั่นคือ แนวคิดที่ว่า ความรุนแรง ไม่สามารถยุติได้ด้วยการใช้ความรุนแรง แต่ก็ต้องยอมรับว่า ไม่ใช่เรื่องง่ายที่จะนำแนวความคิดนี้มาปฏิบัติ ซึ่งต้องช่วยกันหยิบยกมาพูดคุยถกเถียงกันอย่างจริงในกลุ่มประชาชนเพื่อกดดันภาครัฐให้เข้าใจและเริ่มต้นกันอย่างจริงจัง,เพื่อที่โลกใบเดิมที่เราไม่ต้องระแวดระวังภัยจากการก่อการร้ายในทุกลมหายใจจะได้กลับมาอีกครั้ง,ชวรงค์ ลิมป์ปัทมปาณี,www.twitter.com/chavarong
เหตุการณ์ก่อการร้ายในคืนวันศุกร์ที่ 13 พ.ย.ที่ผ่านมาในกรุงปารีส สาธารณรัฐฝรั่งเศส ซึ่งมีผู้เสียชีวิตแล้วกว่า 120 ศพ ได้สร้างความสะเทือนใจให้กับผู้คนทั่วโลกในโศกนาฏกรรมจากการก่อการร้ายที่มุ่งเอาชีวิตของประชาชนผู้บริสุทธิ์ 
คิดจาก Social Media,ชวรงค์ ลิมป์ปัทมปาณี,ก่อการร้าย,ฝรั่งเศส,ปารีส,ความรุนแรง,ความขัดแย้ง,มวลมนุษยชาติ,ประเด็นทางศาสนา,ปัญหาการจัดสรรทรัพยากร,รากเหง้าของปัญหา,วิธีการที่รุนแรง,การตอบโต้,กระทำต่อผู้บริสุทธิ์,โศกนาฏกรรม,สงคราม,กราดยิง,วางระเบิด,รัฐอิสลาม,ไอเอส,ไอซิส,กลุ่มisis,มือปืนไอซิส,ตัวประกัน,ประหารชีวิต,ฆ่าตัดคอ,ฆ่าตัดหัว,ฆ่าตัวประกัน,กลุ่มก่อการร้าย